Predkladacia správa

	
	Materiál „Návrh zmien Národnej tabuľky frekvenčného spektra na rok 2005“  sa predkladá vláde Slovenskej republiky  na schválenie v zmysle § 6, ods. 2, písm. b) zákona č. 610/2003 Z.z. o elektronických komunikáciách a v súlade so zámermi Národnej politiky pre elektronické komunikácie, schválenej vládou SR uznesením č. 196/2003.
	Zabezpečenie účelného využívania frekvenčného spektra je podmienené priebežnou aktualizáciou Národnej tabuľky frekvenčného spektra (NTFS), ktorá stanovuje pridelenie frekvenčných pásiem jednotlivým rádiokomunikačným službám. NTFS je potrebné priebežne zosúlaďovať s európskymi dokumentmi a odporúčaniami ITU. Hospodárenie a dohľad nad efektívnym využívaním frekvenčného spektra prináleží štátu a je zabezpečené prostredníctvom Telekomunikačného úradu Slovenskej republiky.
	Ministerstvo dopravy, pôšt a telekomunikácií SR pripravilo v spolupráci s Ministerstvom obrany SR, Ministerstvom vnútra SR, Slovenskou informačnou službou a Telekomunikačným úradom SR návrh zmien Národnej tabuľky frekvenčného spektra na rok 2005. V predkladanom návrhu sú zachytené všetky zmeny ktoré nastali od schválenia NTFS v roku 2004, s prihliadnutím na rozhodnutia a odporúčania Európskeho výboru pre elektronické komunikácie (CEPT/ECC), smerníc ES  a príslušných rozhodnutí Telekomunikačného úradu SR o využívaní frekvencií. 
	Vzhľadom na množstvo nových dokumentov, ktoré sú každoročne vydávané, najmä na medzinárodnej úrovni, je potrebné NTFS priebežne aktualizovať a vydávať v jednoročnom cykle.
Navrhujeme, aby vláda SR schvaľovala zmeny NTFS pravidelne každý rok a po Svetovej rádiokomunikačnej konferencii (WRC) spravidla raz za 3 roky schvaľovala kompletnú novú verziu NTFS.
Návrh zmien NTFS je v súlade s Ústavou Slovenskej republiky, so zákonmi, ako aj s medzinárodnými zmluvami a inými dokumentmi, ktorými je Slovenská republika viazaná.
	Návrh zmien NTFS nemá dopad na štátny rozpočet ani na plán práce, nemenia sa ním kompetencie orgánov štátnej správy, tiež nemá dopad na rozpočty územnej samosprávy. Návrh zmien NTFS nezhorší životné prostredie, nebude mať vplyv na zamestnanosť a podnikateľské prostredie.
Medzirezortné pripomienkové konanie prešlo bežným postupom. Všetky pripomienky boli prerokované a navzájom vysvetlené.